בירנבוים שלמה וטובה | בית הראשונים
בירנבוים שלמה וטובה
משפחת בירנבוים
מקצוע: חקלאי, מנהל תחנת "אגד"
ארץ מוצא: עיירה ע"י ביאליסטוק, פולין
מקצוע: עקרת בית, עזרה בניהול תחנת "אגד"
שלמה בירנבוים נולד בשנת 1902 בעיר לודז' בפולין. הוא עלה לארץ בשנת 1921 (בעלייה השלישית) עם אביו, הרב משה אליהו בירנבוים.
טובה, ילידת 1905, עלתה לארץ באותה שנה עם משפחתה (משפחת וורניק).
המשפחות התיישבו בג'דה, היא רמת-ישי, לאחר שהרב בירנבוים נשלח על-ידי הרב קוק ז"ל (הרב הראשי) לשמש כרב במקום וברוב מושבות וקיבוצי עמק יזרעאל.
בג'דה הכירו שלמה וטובה זה את זו, וביום ששי ערב שבת "נחמו" תרפ"ט, 1929 (בשבת שבה פרצו מאורעות תרפ"ט) השיא הרב בירנבוים את בנו שלמה לבחירת ליבו טובה לבית וורניק. בג'דה נולד בנם הבכור אלכס ז"ל.
שלמה עבד בהקמת מפעל החשמל של רוטנברג בנהריים.
בתחילת שנת 1931 נשלח הרב משה אליהו ע"י הרב קוק זצ"ל לשמש כרב במושבה פרדס-חנה והסביבה. משפחת בירנבוים – הרב משה אליהו, בנו שלמה, אשתו טובה ובנם הקטן אלכסנדר - התיישבו ברחוב 800 (דרך הנדיב). ביתם הינו אחד מחמשת הבתים הראשונים ברחוב. הנחלה כללה משק עזר, פרדס ואדמה חקלאית.
הרב בירנבוים שימש כרב עד שנת 1936. שלמה עסק בחקלאות ובהתקנת החשמל בבתים הראשונים במושבה. כאשר סללו את הכביש ברחוב 800 פתחה חברת "אגד" את קו התחבורה הציבורית, והתחנה ה"מרכזית" היתה ממוקמת בחצר בית המשפחה. שלמה וטובה ניהלו את התחנה עד שנת 1948.
שלמה עסק כל חייו בפעילות ציבורית בהתנדבות. הוא שימש כחבר המועצה המקומית מטעם המפד"ל, כיהן שנים רבות כיו"ר המועצה הדתית ושימש כגבאי בבית הכנסת הגדול במושבה. הכול, כאמור, בהתנדבות ללא שכר. עם הקמת המדינה טרח רבות להקמת ביה"ס הממלכתי דתי ישורון.
לשלמה וטובה נולדו בפרדס-חנה שתי בנות, חנה ואליקה, אחיות לאלכסנדר. שלושת הילדים הם תושבי המושבה. חלק מניניהם גרים במושבה והם דור חמישי למייסדי המושבה.